b'\n_START_ARTICLE_\nTordenkalven\n_START_PARAGRAPH_\nTordenkalven (12. september 1816 - 5. december 1891) var \xc3\xb8genavn for Christen Christian Larsen, en kr\xc3\xb8bling og vagabond fra Himmerland. Hans mor var Maren Christensdatter og faderen tjenestekarl Lars S\xc3\xb8rensen. For\xc3\xa6ldrene var ikke gift. Han er is\xc3\xa6r kendt gennem Johannes V. Jensens fort\xc3\xa6lling om ham. Tordenkalven var f\xc3\xb8dt uden for \xc3\xa6gteskabet den 12. September 1816 ved Stenildvad i Aars Sogn. Familien var meget fattig og Tordenkalven kom ud at tigge mad til sig selv og familien som syv\xc3\xa5rig. Efter konfirmationen var han ansat p\xc3\xa5 flere g\xc3\xa5rde. Han var kendt for sine enorme kr\xc3\xa6fter. P\xc3\xa5 session blev han udtaget til infanteriet, men efter to dage i tjenesten blev han kasseret. Under sin ans\xc3\xa6ttelse p\xc3\xa5 herreg\xc3\xa5rden Lundb\xc3\xa6k ved Nibe tilred han en hest, men den kastede ham af, og han br\xc3\xa6kkede benet. En forkert sammenvoksning af l\xc3\xa5rbenet gjorde ham til kr\xc3\xb8bling og han gik som vagabond med krykker til sin d\xc3\xb8d i 1891._NEWLINE_Tordenkalven er beskrevet i en af Johannes V. Jensens novellesamlinger Himmerlandshistorier og et fotografi af Tordenkalven ses p\xc3\xa5 forsiden af Gyldendals udgave fra 1995. Med afs\xc3\xa6t i novellen har Kirstine Br\xc3\xb8ndum skrevet romanen Tordenkalven udgivet i 2002 p\xc3\xa5 Samleren. Johannes V. Jensen n\xc3\xa6vner, at Tordenkalven ogs\xc3\xa5 havde \xc3\xb8genavnene Klodden, Fylseplagen og V\xc3\xa6dderlammet._NEWLINE_Tordenkalven d\xc3\xb8de 5. december 1891 hos S\xc3\xb8ren Veggerby i N\xc3\xb8rre Tranders og ligger begravet p\xc3\xa5 Nr. Tranders kirkeg\xc3\xa5rd, hvor en stor granitsten udf\xc3\xb8rt af billedhuggeren Carlo Vognsen er rejst til minde om ham. Et v\xc3\xa6rtshus i Fars\xc3\xb8 er opkaldt efter Tordenkalven, og en tr\xc3\xa6skulptur st\xc3\xa5r ved Lundb\xc3\xa6k.'